QTC ตั้งเป้ารายได้ปี 59 แตะ 1.2 พันลบ. เดินหน้าประมูลงาน-ส่งออกเพิ่ม
QTC ตั้งเป้ารายได้ปี 59 แตะ 1.2 พันลบ. ฟุ้งปี 60 โตต่อเนื่อง เดินหน้าประมูลงาน-ส่งออกเพิ่ม
9 ก.พ. 2559

นายพูลพิพัฒน์ ตันธนสิน ประธานคณะกรรมการบริหารและกรรมการผู้จัดการ บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า ในปี 59 บริษัทตั้งเป้ารายได้ไว้ที่ระดับ 1,200 ล้านบาท จากเดิมตั้งไว้ 1,000 ล้านบาท ในปี 58 แต่ปัจจุบันทำได้เกินแล้ว และปี 2560 ที่ระดับ 1,500 ล้านบาท ตามลำดับ
โดยบริษัทจะเดินหน้าร่วมประมูลงานต่อเนื่อง โดยแบ่งเป็นสัดส่วนรายได้จากงานภาครัฐประมาณ 25% ทั้งการไฟฟ้าส่วนภูมิภาค (กฟภ.) และการไฟฟ้านครหลวง (กฟน.) ส่วนงานภาคเอกชนอีกประมาณ 55% มาจากการขายหม้อแปลงไฟฟ้าให้กับธุรกิจพลังงานทดแทน โรงงานอุตสาหกรรม โรงแรม โครงการคอนโดมิเนียม ที่พักอาศัย ห้างสรรพสินค้า และธุรกิจอื่นๆ
ส่วนที่เหลือเป็นส่งออกประมาณ 20% โดยส่งออกไปยังประเทศออสเตรเลีย มาเลเซีย อิตาลี่ และสิงคโปร์ รวมทั้งตลาดญี่ปุ่นซึ่งถือเป็นตลาดที่มีความต้องการสูง โดยบริษัทฯ ได้รับการยอมรับจากประเทศญี่ปุ่นในเรื่องของการผลิตหม้อแปลงไฟฟ้าที่ได้คุณภาพและมาตรฐาน และคาดว่าในอนาคตตลาดดังกล่าวมีแนวโน้มความต้องการหม้อแปลงเพิ่มสูงขึ้นอย่างต่อเนื่อง หลังจากที่โรงไฟฟ้านิวเคลียร์เสียหายทำให้เสียกำลังการผลิตกระแสไฟฟ้า ญี่ปุ่นจึงได้มีการพัฒนาโครงการพลังงานทดแทนขึ้น ส่งผลให้มีอัตราการเติบโตของคำสั่งซื้อเพิ่มขึ้นอย่างต่อเนื่อง
สำหรับผลการดำเนินงานปี 58 บริษัทมีรายได้จากการขายและบริการจำนวน 1,234.78 ล้านบาท เพิ่มขึ้นจากปี 2557 ที่มีรายได้ 760.50 ล้านบาท หรือคิดเป็นเพิ่มขึ้น 62.36% ขณะที่มีกำไรสุทธิจำนวน 120.23 ล้านบาท เพิ่มขึ้น 117.41% เมื่อเทียบกับปี 2557 ที่มีกำไรสุทธิ 55.30 ล้านบาท
“ผลการดำเนินงานปี 58 ที่เพิ่มขึ้นอย่างมากนั้นมาจากการขายหม้อแปลงไฟฟ้าให้กับหน่วยงานรัฐและรัฐวิสาหกิจ และภาคเอกชนเพิ่มขึ้น ซึ่งเป็นผลมาจากการขยายการลงทุนในโครงการพลังงานทดแทนทั้งภาครัฐและเอกชน” นายพูลพิพัฒน์ กล่าว
ทั้งนี้ที่ประชุมคณะกรรมการบริษัทมีมติอนุมัติจัดสรรเงินกำไรจากการดำเนินงานปี 58 ให้จ่ายเงินปันผลให้แก่ผู้ถือหุ้นในอัตรา 0.32 บาทต่อหุ้น โดยกำหนดรายชื่อผู้ถือหุ้นที่มีสิทธิรับเงินปันผลในวันที่ 8 เมษายน 59 (Record Date) และกำหนดจ่ายเงินปันผลให้แก่ผู้ถือหุ้นในวันที่ 28 เมษายน 59
 “ปี 2558 ถือว่าเป็นปีที่สดใสของ QTC เนื่องจากรายได้และกำไรเติบโตเกินเป้าหมายที่เราตั้งไว้ และยังทุบสถิติสูงสุดเป็นประวัติการณ์ ทำให้หายเหนื่อยจากปีก่อนที่เราพยามดำเนินงานอย่างเต็มที่ในทุกๆฝ่าย อย่างไรก็ตามในปี 2559 บริษัทฯ มองว่ายังมีอัตราการเติบโตอย่างต่อเนื่อง เพิ่มการส่งออกให้มากขึ้น เข้าประมูลกับภาครัฐก็ยังเดินหน้าต่อเนื่อง เพื่อผลักดันให้เป้าหมายการเติบโตของบริษัทฯ เป็นไปตามเป้าที่วางไว้” นายพูลพิพัฒน์ กล่าว